text: ZAMBIA: El Lower Zambezi | Africanlanders
  El riu Zambezi és el quart riu més gran del continent africà. Amb una longitud total de 2.574 km, és el riu més llarg dels que desemboca a l'oceà Índic. Les seves aigües neixen a la frontera entre Zàmbia, RDC Congo i Angola, i passa per països com Botswana, Namíbia i Zimbabwe, abans de desembocar a un delta de Moçambic.
  El riu Zambezi.
  En el transcurs del riu, trobem diferents ràpids i cascades, entre les que estaquen les cascades Chavuma (situades entre Zàmbia i Angola) i les cascades Victòria, declarades Patrimoni de la Humanitat i una de les cascades més importants del planeta. Si en voleu saber més sobre aquestes cascades, podeu veure la nostra experiència aquí.
  El fet que durant el curs del Zambezi es trobin diferents formacions i interrupcions geològiques provoquen que només es pugui navegar amb normalitat des de la ciutat de Tete (Moçambic) fins a la seva desembocadura. Tot i així, en diferents parts del riu hi pots navegar en canoa o en barca, vigilant però la gran quantitat d'animals (hipopòtams i cocodrils; entre d'altres) que viuen a les seves aigües.
  Hipopòtams i pescadors al riu Zambezi.
  Nosaltres vam veure el Zambezi des de Zàmbia, on és conegut com el Lower Zambezi, i a on vam poder navegar per les seves aigües que marquen la frontera natural entre aquest país i Zimbabwe. Allà, a l'altra banda, hi trobem el Mana Pools NP, un dels parcs més importants de Zimbabwe que limita amb les aigües del riu Zambezi. Si vols saber més sobre la nostra experiència al Mana Pools NP, pots clicar aquí.
  L'Esteve al riu Zambezi.
  La forma més fàcil i pràctica d'arribar al riu Zambezi és a partir de la presa del llac Kariba, a la població de Siavonga. Aquesta presa que rep les aigües del riu Zambezi dona electricitat a Zàmbia i Zimbabwe creant el llac artificial més gran del continent africà. Si en vols saber més sobre els nostres dies al llac Kariba, pots clicar aquí.
  Siavonga, que és la població fronterera amb Zimbabwe (Kariba és la ciutat fronterera d'aquest país) es troba situada a uns 200 quilòmetres al sud de Lusaka, la capital de país. Des d'allà, podràs seguir el curs del riu a través d'una carretera de sorra fins arribar a les portes del Lower Zambezi National Park. Durant el trajecte, trobaràs diferents opcions d'allotjament i poblats des d'on podràs apropar-te al riu.
  De totes maneres, hi ha una carretera secundària que et permetrà arribar a la zona del riu Zambezi sense la necessitat de sortir des de Lusaka. Si vens de l'est (per exemple, Chipata o Katete), has de seguir la ruta principal que és la T4 (on trobaràs diferents peatges) fins arribar a la població de Chongwe. Allà t'hauràs de desviar a l'esquerra seguint la RD151 direcció Shapolao, i quan arribis a les coves del Leopard Hill desviar-te a l'esquerra per la RD491 direcció a Chiawa que es troba ja a la riba del riu Zambezi. Aquesta última carretera d'uns 60 quilòmetres travessa una serralada de muntanyes i transcorre entremig d'un paisatge semiàrid molt bonic i recomanable de veure fins que arribes a Chiawa, i des d'allà ja podràs agafar la carretera principal de terra que segueix la riba del riu.
  Trajecte pel Leopard Hill, situat entre Chongwe i Chiawa.
  El riu Zambezi travessa part de Zàmbia, des del nord-oest fins a les cascades Victòria (frontera natural entre Zàmbia, Namíbia, Botswana i Zimbabwe) i després continua fins al llac Kariba i fins arribar a la frontera amb Moçambic. Per tant, si es vol també es pot veure el riu des de les cascades Victòria o des del nord del país. Nosaltres només expliquen com arribar a la zona de Kariba-Siavonga ja que és a la que vam estar i a on trobaràs al cap d'uns centenars de quilòmetres, l'entrada al parc nacional que porta el mateix nom: Lower Zambezi.
  Hipopòtams al riu Zambezi.
  Què fer al Lower Zambezi?
  – Fer un recorregut en barca per les aigües del riu mentre observes diferents animals
  Aquesta és l'activitat estrella que considerem que no et pots perdre si et trobes en aquesta zona de Zàmbia. Just després de la presa de Kariba i fins l'entrada al parc nacional, el curs del riu passa per una sèrie de poblats des d'on podràs agafar alguna barca per navegar i poder observar els diferents animals que hi viuen o que s'hi acosten per abeurar-se i refrescar-se. Aquest riu és la frontera natural amb Zimbabwe (amb el Mana Pools NP a l'altre costat) així que et trobaràs entre dos països gaudint de la seva natura i de les serralades de les muntanyes de la part de Zàmbia a l'horitzó.
  La Laia navegant pel riu Zambezi.
  Nosaltres vam realitzar un recorregut de 2 hores en barca durant la posta de sol. Des de la barca, vam poder observar cocodrils prenent el sol fora de l'aigua i de ben a prop; hipopòtams que treien el cap i s'amagaven quan passàvem pel costat (el perill principal d'anar-hi amb canoa és que aquest animal que és molt territorial et pugui donar la volta a l'embarcació i caure a l'aigua. Per això, principalment els recorreguts són en barca de motor); elefants que es refresquen i que s'acosten a la riba del riu; manades de búfals; aus…
  Elefants refrescant-se a les aigües del riu Zambezi.
  Penseu que a l'altra banda del riu es troba el Mana Pools NP, considerat un dels parcs amb més elefants d'Àfrica; i, per tant, l'opció de visualitzar aquests grans animals a la riba del riu és altament probable. A més a més, en aquesta part del riu es formen diferents illes naturals on fins i tot et pots quedar a dormir en alguna d'elles a través d'alguna agència local.
  A part de la fauna animal que hi trobaràs, aquesta activitat la recomanem també pel seu paisatge. Recorreràs les aigües del riu acompanyat d'una serralada de muntanyes a la part de Zàmbia i podràs gaudir d'una fantàstica posta de sol africana des de la mateixa barca.
  Posta de sol al riu Zambezi.
  – Visitar el Lower Zambezi NP
  El Lower Zambezi NP és un parc nacional que es troba situat a un centenar de quilòmetres des de Siavonga. A dins, podràs gaudir de diferents safaris entre arbres d'acàcia i activitats relacionades amb el riu, com la pesca o navegar-hi amb canoa i barca. És un parc amb poca infraestructura per a realitzar-lo sense necessitat de contractar un tour o una agència, i amb uns preus elevats de parc nacional. Per aquest motiu, nosaltres vam decidir gaudir del riu Zambezi des de fora del parc.
  Lower Zambezi NP al fons.
  – Descansar i desconnectar acampant al costat de les aigües del riu Zambezi
  Situat en un entorn verge i salvatge, amb diferents poblats locals al costat del riu, i en un ambient relaxat i tranquil; podràs descansar des del teu allotjament amb vistes al riu i gaudir de la tranquil·litat de les aigües del riu Zambezi mentre observes alguna barca navegant i diferents animals (com els elefants) a l'horitzó bevent aigua.
  Nosaltres vam acampar al costat del riu, i allà vam poder desconnectar que és un aspecte molt important si et trobes de vacances i vols aparcar totes les teves rutines i relaxar-te.
  El nostre càmping al riu Zambezi.
  – Pescar alguns dels peixos més importants de les aigües del Zambezi
  Una de les activitats d'oci més important que pots fer al riu és la pesca. Nosaltres no en som uns grans aficionats, però durant el recorregut en barca vam trobar diferents barques amb turistes que estaven pescant a l'espera de poder treure alguns dels peixos més importants del continent africà. La majoria de lodges de la zona ofereix aquesta activitat.
  Al Zambezi trobarem l'indomable peix tigre que pot arribar a sobrepassar els 50 kg de pes i que és el principal repte de molts pescadors recreatius que visiten el riu Zambezi només per a pescar.
  Pescadors locals a la riba del riu Zambezi.
  A on dormir al Lower Zambezi?
  A la carretera que va de Siavonga a la porta d'entrada del Lower Zambezi NP trobaràs diferents opcions d'allotjament, entre les que destaquem:
  – Mukuyu Rest Camp: Sens dubte, aquest és el millor allotjament si vols descansar i relaxar-te a les aigües del riu Zambezi. Disposa d'un prat just al costat del riu per acampar, però també té diferents xalets i habitacions molt boniques amb vistes al riu. En Kennedy, el seu propietari, és un noi del poble molt simpàtic que ha construït aquest lloc per tal que els turistes puguin gaudir d'una de les parts més boniques que ells tenen en el seu poble. Si vols reservar, pots trucar directament a en Kennedy o enviar-li un Whatsapp al +260977851361.
  Mukuyu Rest Camp.
  – Wildtracks Lodge: Aquest Lodge es troba situat també als peus del riu Zambezi. Ofereix habitacions i opcions d'acampada; piscina; i diverses activitats com pesca, excursió amb canoa i enfilar-se a un baobab. Els preus oscil·len al voltant de 80$ per a dues persones i nit. Per a més informació, podeu clicar aquí.
  DIA 1: Vam arribar al migdia al nostre allotjament situat a la riba del riu Zambezi després de travessar el Leopard Hill i les serralades que separaven Chongwe de Chiawa. Una carretera panoràmica de terra molt bonica de fer. Després de muntar la nostra tenda just al costat del riu, vam acordar amb en Kennedy que faríem un recorregut en barca per les aigües del riu aquella mateixa tarda per a gaudir de la posta de sol i dels diferents animals que habiten allà.
  A la tarda, vam sortir amb la barca i amb en Kennedy com a capità, i vam anar recorrent les aigües del riu observant diferents elefants de ben a prop que bevien aigua des de la part de Zimbabwe; hipopòtams capbussats a l'aigua que ens miraven a veure què fèiem i cap on anàvem; cocodrils descansant a la sorra i alguns que es movien a refrescar-se a l'aigua; búfals que s'allunyaven de la riba després d'haver-se refrescat; i més elefants que provocaven que la càmera de fotos no pares de fer clics per la bellesa del riu, l'animal i el paisatge de fons.
  Cocodril apropant-se al riu Zambezi.
  Elefant bevent aigua del riu Zambezi.
  Després de dues hores en barca, vam anar tornant al nostre allotjament gaudint abans de la posta de sol africana que es ponia al darrere de les aigües del riu Zambezi. Una posta de sol fantàstica i una excursió en barca que us recomanem altament que feu. Vam anar a dormir vigilant que no hi hagués cap hipopòtam al nostre costat i gaudint del soroll de l'aigua i de la tranquil·litat d'aquest lloc com és el Lower Zambezi.
  Hipopòtams al costat del nostre càmping del riu Zambezi.
  DIA 2: Al matí, vam aprofitar per a fer gestions vàries necessàries com rentar roba o preparar àpats, mentre en Kennedy començava a preparar diferents taules: avui a la tarda hi havia un casament local i celebraven la festa allà al jardí on estàvem acampats. Així, doncs, ens vam acomiadar d'ell i vam anar direcció al nostre següent destí que es trobava força a prop d'on estàvem: el llac Kariba, el llac artificial més gran del continent africà creat a través de les aigües del riu Zambezi.